*Referat af bestyrelsesmøde 26.03.19 kl. 17.00*

Til stede:

Jakob Thykier, Jens Kronborg, Tobias Ravn, Max Møller Hansen, Mads Thyge Russel, Melanie Eriksen

Tilforordnet: Rektor Pernille Brøndum Rasmussen.

Afbud: Turid Eikeland, Gitte Damm, Ida Skov Fougt

Referent: Flemming Nybro Sørensen

Derudover deltog revisor Søren Jensen under punkt 5, 6 og 7.

*Dagsorden:*

1. Godkendelse af dagsorden
2. Godkendelse af referat fra 27.11.18 (bilag vedlagt)
3. Meddelelser

3.1 Formanden

3.2 Rektor

3.3 Øvrige bestyrelsesmedlemmer

1. Udspaltningsplan. Beslutningspunkt. (Se indstilling)
2. Gennemgang af årsrapport og revisionsprotokollat (bilag) v. revisor Søren Jensen, Deloitte. Bilag vedhæftet mail
3. Godkendelse af årsrapport og revisionsprotokollat
4. Budgetstatus på baggrund af tilmeldingstal januar 2019. Orientering v. Flemming
5. Fraværstal og måltal. Beslutningspunkt. Se indstilling og bilag vedhæftet mail
6. VUC’s løfteevne, herunder Cepos‘ opgørelse. Se bilag
7. Presse om VUC-lukninger, herunder Kalundborg. Se bilag
8. Evt.
   1. Jubilæumsreception 15.08.19?

*Referat:*

Bestyrelsen godkendte at Flemming Nybro Sørensen fremover er til stede ved møderne som referent.

**1. Godkendelse af dagsorden**

Dagsordenen godkendt.

**2. Godkendelse af referat fra 27.11.18**

Referatet blev godkendt

**3. Meddelelser**

3.1: Jakob meddelte, at 3F har udpeget næstformand i FOA Gitte Damm som nyt bestyrelsesmedlem i stedet for Morten Kristiansen. Gitte deltager ikke i mødet i dag. Jakob og Pernille vil indkalde Gitte til møde for at orientere om skolen og bestyrelsesarbejdet.

3.2: Rektor meddelte, at hun på lederforeningens årsmøde i april måned stiller op som formand. Formandsvalget er et fredsvalg. Hun har de sidste 6 år siddet i lederforeningens bestyrelse. Bortset fra at hun vil være lidt mere fraværende på skolen, har det ingen betydning for skolens drift.

3.3: Der var ingen meddelelser

**4. Udspaltningsplan. Beslutningspunkt. (Se indstilling)**

Planen for udspaltning til ny FGU-institution skal sendes til ministeriet 1. april 2019.

Formandsskabet samt Pernille har holdt møde med bestyrelsesformand Thomas Adelskov og direktør Jørgen Ravnsbæk fra FGU-institutionen.

Vi har tilbudt ejendommen Torvet 10 samt likvider. Dette tilbud er blevet afvist. FGU-institutionen ønsker likvider. FGU-institutionen tilbød en reduktion i beløbet på 750 t.kr.

Der er tilbagefaldsmulighed. Vi kan sende sagen til ministeriet til afgørelse. Hvordan ministeriet vil afgøre sagen er uklart.

Jens Kronborg og Jakob Thykier indstiller, at vi siger nej til tilbuddet fra FGU-institutionen.

Max Møller Hansen vil prøve at påvirke beslutningen til fordel for os.

Bestyrelsen besluttede at sende udspaltningsplanen til afgørelse i ministeriet.

Hvis FGU-bestyrelsen vender tilbage med nyt tilbud drøftes spørgsmålet igen.

**5. Gennemgang af årsrapport og revisionsprotokollat (bilag) v. revisor Sørensen Jensen, Deloitte. Bilag vedhæftet mail.**

Søren Jensen gennemgik årsrapporten og revisionsprotokollatet for 2018. Resultatet for 2018 er meget tilfredsstillende. Der er et overskud på 1,8 mio. kr. og aktivitetsfremgang til 755 årselever.

Søren Jensen fremhævede revisors ansvar for at gennemføre juridisk-økonomisk revision og forvaltningsrevision. Revisor har ingen kritiske bemærkninger at rapportere om i årsrapporten for 2018.

Søren Jensen fremhævede nøgletallene. Overskudsgraden 2,6%, hvilket er et fint niveau, Likviditetsgraden er steget fra 92,1% til 102% og soliditetsgrad 52,9%. Disse tal viser at skolen er veldrevet og at der er styr på tingene. Søren beder bestyrelsen bemærke, at der ikke er udgifter på finansielle poster, da VUC ikke har nogen gæld, hvilket giver større muligheder for at agere i årene frem over, hvor vi ved at aktiviteten og økonomien er under pres.

Pengestrømsanalysen viser at denne har bidraget med 4.4 mio kr. Ændringerne i likviditeten skyldes primært forskydninger i tidspunktet for ministeriets udbetalinger af tilskud samt regulering for 4. kvartal 2018.

Revisors vurdering er, at skolen har en god balance og er rustet til at klare konjunkturerne efter udspaltning. Den fremadrettede lavere aktivitet vil medføre en lavere omsætning, hvilket stiller krav om øget effektivisering. Det er skolen rustet til.

Søren Jensen gennemgik revisionsprotokollatet.

Overordnet er der styr på regler og systemer. Intet sejler og alt er solidt. Revisor har ingen kritiske bemærkninger til de udførte kontroller. Der er gode forretningsgange mv. på VUC, og en god indstilling til en fornuftig brug af midlerne.

Vedrørende it-sikkerhed og persondataforordningen opfordrede han til fremadrettet fokus på dette punkt.

I protokollatet er der en oplysning om revisors påtegning på årsregnskabet. Her får vi den pæneste påtegning man kan få.

Flemming Sørensen supplerede Søren Jensens gennemgang.

I målrapporteringen fremgår det, at kursistaktiviteten på uddannelserne er tilfredsstillende med en stigning på 30 årselever. Fuldførelsesprocenten på den 2-årige HF er steget til 86%, hvilket er meget tilfredsstillende. I målrapporteringen fremgår desuden tal for arbejdstidens anvendelse for HF, den er 34,9%. Vi ligger i den bedste trediedel, når vi sammenligner os med andre HF og STX-udbydere.

Nyt i 2018 er nøgletal til understøttelse af god økonomistyring. Disse tal blev gennemgået. Tallene som blev gennemgået var pr. årselev. Huslejeudgifter og Forsyningsomkostninger skal være pr. kvadratmeter. Så tallene er efterfølgende rettet i årsrapporten.

Udgifterne til undervisningens gennemførelse pr. årselev er steget fra 2017 til 2018. Det er positivt, at skolen fortsat har fokus på at kerneopgaven løses og prioriterer selve undervisningen.

Bestyrelsen ønskede til næste møde at få sammenligningstal på fuldførelsesprocent og arbejdstidens anvendelse i forhold til andre VUC’er. Jens Kronborg udtrykte bekymring for at tallet vedrørende arbejdstidens anvendelse er for lavt. Det kan sagtens bruges politisk. Påpegede derfor vigtigheden i at vi registrerer så nøjagtigt som mulig, så vi har et beredskab og kan forklare os.

**6. Godkendelse af årsrapport og revisionsprotokollat**

Bestyrelsen godkendte årsrapport og revisionsprotokollat og havde ingen bemærkninger til bestyrelsescheckliste og krydsede checklisten af med ”ingen bemærkninger”. Bestyrelsen godkender, at Gitte Garborg indberetter årsrapport med bilag elektronisk i regnskabsportalen og at Flemming Sørensen kontrollerer indberetningen på bestyrelsens vegne.

**7. Budgetstatus på baggrund af tilmeldingstal januar 2019. Orientering v. Flemming**

Flemming Sørensen gennemgik budgetteret aktivitet i henholdsvis 1. og 2. kvartal 2019 sammenlignet med budgetteret aktivitet og faktisk aktivitet i samme periode i 2018.

Tallene viser at der er mærkbar nedgang i Kalundborg-afdelingen i forhold til 2018. Det er især på HF der er nedgang. Til gengæld er der stigning på avu. Alt i alt er der nedgang på ca. 15 årselever i Kalundborg-afdelingen til 60 årselever i 2019 mod 75 årselever i 2018.

Den væsentligste årsag til nedgangen på HF tilskrives Kalundborg kommunes samarbejde med Kalundborg Gymnasium og HF om en diagnoseklasse. Skolegangen er udvidet til 3 år. I udgangspunktet skulle disse kursister gå hos os. Vi blev aldrig informeret om dette tiltag fra hverken kommune eller gymnasium.

Bestyrelsen tilkendegav, at Kalundborg-afdelingen er vigtig og at man er indstillet på at flytte ressourcer til Kalundborg for at bevare afdelingen. Her og nu er den ikke nødlidende.

Bestyrelsen tog orienteringen til efterretning.

**8. Fraværstal og måltal. Beslutningspunkt. Se indstilling og bilag vedhæftet mail.**

Pernille supplerede det udsendte bilag. Tillægget til bekendtgørelsen betyder, at der på hver institution skal besluttes et måltal. Måltallet skal ikke offentliggøres på hjemmesiden, dog skal fraværstal fra foregående skoleår offentliggøres.

Der har været en del presseomtale om fravær på gymnasier og VUC. Det af lederforeningen udsendte debatindlæg var udsendt som bilag. Fraværstallet er for højt især for udmeldte kursister, men at sammenligne med gymnasiet er ikke retvisende. Såvel alder som levevilkår er vidt forskellige. VUC´ernes fraværstal ligger mellem 15% og 32%. Vores fraværsprocent er 21%.

Bestyrelsen ønsker, at der sættes ind over for den dårlige kultur. Den ønsker at måle, om den ressourceaktiverende vejledning virker. Kursister der får SU skal måles så vores legitimitet i forhold til SU er i orden. Der skal være dokumentation, der understøtter fraværsårsager.

Bestyrelsen besluttede, at måltallet for skoleåret 2018-2019 er 20% og for skoleåret 2019-2020 19,5%.

**9. VUC´s løfteevne, herunder Cepos´ opgørelse. Se bilag**

Cepos har på baggrund af 9 klasse karakterr foretaget beregning på hvilke karakterer kursisterne på 2-årig HF vil få og sammenlignet med faktiske karaktergennemsnit. I denne undersøgelse ligger på delt 3. plads.

Bestyrelsen tog orienteringen til efterretning.

Rektor orienterede om, at vi adskiller os fra gymnasiet ved at kunne tilbyde ekstra fag på 2. år således, at det giver kursisterne adgang til lange videregående uddannelser. Denne mulighed vil blive udnyttet markedsføringsmæssigt.

**10. Presse om VUC-lukninger, herunder Kalundborg. Se bilag**

Rektor har samtaler med såvel Kalundborg kommune som Absalon om evt. fremtidigt samarbejde, herunder bygningsfællesskab med dem og andre uddannelsesinstitutioner i Kalundborg. Hvis drøftelserne bliver konkrete, kan det betyde at vores nuværende adresser forlades.

Bestyrelsen tog orienteringen til efterretning.

1. Eventuelt
   1. Der holdes jubilæumsreception for rektor 15. august 2019.

Noteret, 08.03.2019

Flemming Sørensen